Zuma wil wette oor grondhervorming wysigPresident Jacob Zuma en Des van Rooyen, minister van samewerkende regering en tradisionele sake by the amptelike opening van die Nasionale Huis van Tradisionele Leiers Foto: GCIS “Daar kan geen ekonomiese transformasie wees sonder grondhervorming nie en wette, insluitend die Grondwet, moet gewysig word om voorsiening te maak vir onteiening sonder vergoeding.” Só het pres. Jacob Zuma Vrydag in sy jaarlikse toespraak aan die Huis van Tradisionele Leiers gesê. “Die ekonomie is nie in ons hande nie. Ons is nie in beheer van ekonomiese mag nie,” het Zuma gesê. “Die sentrale element van die ekonomie is grond.” Die president het versoek dat ŉ oudit gedoen moet word wat ŉ kaart sal saamstel van pre-koloniale grondeienaarskap, gevolg deur wetgewing wat onteiening sonder vergoeding sal toelaat. “Ons moet eerstens ŉ pre-koloniale oudit van grondeienaarskap, -gebruik en besettingspatrone doen. Sodra die oudit afgehandel is, moet ŉ enkele wet ontwikkel word wat die kwessie van grondonteiening sonder vergoeding aanspreek. Die noodsaaklike grondwetlike wysigings sal dan onderneem word om uitvoer te gee aan die proses.” Sy kommentaar volg dae nadat die ANC-koukus in die parlement ŉ mosie deur die Ekonomiese Vryheidsvegters, om die grondwet te wysig om grondonteiening sonder vergoeding toe te laat, ten sterkste teengestaan het. Zuma het gesê die regering oorweeg dit om die Grondeisekommissie in ŉ Hoofstuk 9-instansie te omskep om sy mag te versterk. “Ons stel ondersoek in om moontlik die Nasionale Grondeisekommissie te omskep in ŉ Hoofstuk 9-instansie, sodat dit die nodige magte kan hê om ons te help om die geskiedkundige ongeregtigheid om te keer. Dit sal ook ŉ wysiging aan die Grondwet benodig.” Lees Zuma se volledige toespraak.